DECRETO 90/2005, do 14 de abril, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización da obra número 94 Plan de Obras e Servizos 2004 Lugo. Estrada provincial da estrada local LU-232 polo Burgo a Palas de Rei, alargamento e mellora punto quilométrico 0 ao 1,600 (termo municipal de Lugo).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 29/04/2005

A Deputación Provincial de Lugo, en sesión que tivo lugar o día dous de xullo de dous mil catro, aprobou o proxecto da obra nº 94 Plan de Obras e Servizos 2004 Lugo. Estrada provincial da estrada local LU-232 polo Burgo a Palas de Rei, alargamento e mellora punto quilométrico 0 ao 1,600 e, na sesión do vinte e sete de decembro de dous mil catro, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Xustiza, Interior e Administración Local e, solicitado informe á Dirección Xeral de Urbanismo da Consellería de Política Territorial, Obras Públicas e Vivenda, este foi emitido favorablemente.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala a deputación, a actual estrada ten un trazado de características moi restrinxidas, no que se refire ao largo da calzada e á visibilidade, debido ao accidentado do terreo e a antigüidade da construción e que afecta moi salientablemente a seguridade vial, tanto no tráfico rodado como no peonil, que veñen rexistrando un grande aumento, como resultado do desenvolvemento urbanístico da zona dada a súa proximidade á cidade de Lugo, polo que a actuación proxectada reduciría o risco de accidentes.
A competencia para a declaración da urxente ocupación correspóndelle ao Consello da Xunta de Galicia, segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do día catorce de abril de dous mil cinco,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución da obra nº 94 Plan de Obras e Servizos 2004 Lugo. Estrada provincial da estrada local LU-232 polo Burgo a Palas de Rei, alargamento e mellora do punto quilométrico 0 ao 1,600, debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, catorce de abril de dous mil cinco.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local